讀法華經示巽上人
作者：游九言
朝代：宋

paragraphs: 上上不須說，我法妙難思。
汝師釋迦文，深欲警羣癡。
有如優曇花，可玩不可持。
瑶車駕大武，火宅鳴狐狸。
中道息化城，寶坊須竟躋。
將令脫塵網，誘設華多辭。
吾事不須爾，父子相恬嬉。
常行存日用，妙處參天倪。
一性本昭徹，春臺自熙熙。
汝亦有父母，棄去他人依。
免懷報何日，敬養終無時。
先靈爲餒鬼，由汝身披緇。
如云識此心，有生皆秉彝。
謂升兜率天，無路誰能知。
試于清夜闌，回首誦吾詩。